Document ID: 32015D0435

AZ EURÓPAI PARLAMENT ÉS A TANÁCS (EU) 2015/435 HATÁROZATA
(2014. december 17.)
a rendkívüli tartalék igénybevételéről
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre,
tekintettel az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra (1), és különösen annak 14. pontjára,
tekintettel az Európai Bizottság javaslatára,
mivel:
(1)
Az 1311/2013/EU, Euratom tanácsi rendelet (2) 13. cikke az Unió bruttó nemzeti jövedelmének legfeljebb 0,03 %-át kitevő rendkívüli tartalékot hozott létre.
(2)
Az említett rendelet 6. cikkének megfelelően a Bizottság kiszámította a rendkívüli tartalék 2014-re vonatkozó maximális összegét (3).
(3)
A többéves pénzügyi keret 2014. évi kifizetési felső határának 2013. februári, első alkalommal történő meghatározása után felmerült, előre nem látott körülményekre való reagálás minden egyéb pénzügyi lehetőségét megvizsgálták, szükségesnek látszik a rendkívüli tartalék igénybevétele a 2014-es pénzügyi évre az Európai Unió általános költségvetésében szereplő kifizetési előirányzatoknak a kifizetési felső határ feletti kiegészítésére.
(4)
A rendkívüli tartalék igénybevételének magában kell foglalnia 350 millió EUR összegű kifizetési előirányzatot mindaddig, amíg megállapodás nem jön létre más speciális eszközök céljára történő kifizetésekről.
(5)
Az ez évben kialakult nagyon sajátos helyzetre tekintettel teljesül az 1311/2013/EU, Euratom rendelet 13. cikkének (1) bekezdésében foglalt végső megoldás feltétele.
(6)
az 1311/2013/EU, Euratom rendelet 13. cikkének (3) bekezdésében foglalt rendelkezéseknek való megfelelés érdekében a Bizottságnak javaslatot kell benyújtania a rendelkezésre bocsátott összegeknek egy vagy több pénzügyi évben a vonatkozó jövőbeli többéves pénzügyi keretben való ellentételezésére vonatkozóan, kellő figyelmet fordítva a más speciális eszközök céljára történő kifizetésekre, és úgy, hogy az a Bizottság intézményi előjogait ne sértse,
ELFOGADTA EZT A HATÁROZATOT:
1. cikk
Az Európai Unió 2014-es pénzügyi évre vonatkozó általános költségvetésének céljára igénybe kell venni a rendkívüli tartalékot a többéves pénzügyi keret kifizetési felső határa felett 3 168 233 715 EUR összegű kifizetési előirányzat biztosítására.
2. cikk
2 818 233 715 EUR összeget három részletben kell ellentételezni a következő évekre rendelkezésre álló kifizetési felső határok tartalékaiból:
a)
2018: 939 411 200 EUR
b)
2019: 939 411 200 EUR
c)
2020: 939 411 315 EUR
A Bizottság felkérést kap, hogy kellő időben terjesszen elő javaslatot a fennmaradó 350 millió EUR összegre vonatkozóan.
3. cikk
Ezt a határozatot az Európai Unió Hivatalos Lapjában ki kell hirdetni.
Kelt Strasbourgban, 2014. december 17-én.

Labels: 2
15